Nomme: Aurora Viem

Aaltere: 14 jaepieh

Årroeminie: Breide

**–Maam darjoeh gosse ih skuvlesne?**

–Leam gåetesne, slaajperdem jïh seerijh vuartesjem. Jïh leaksoeh naa jïjnjem tïjjem vaeltieh.

**–Man hijven jïjtjedh mobijlem geehth?**

–Vïenhtem manne dam naa hijven geehtem. Manne mov voestes iPhonem murhkim. Dïhte lij låammesne gosse eelki abrodh. Dellie mårhkani.

**–Mij dov nïekedsbarkoe?**

–Im raaktan daejrieh, men sïjhtem hov fealadidh barkosne. Dellie maahtam fealadidh jïh orre aath vuejnedh. Lij aaj byöreme mij akt sosijaale årrodh. Maanabaelien raejeste leam govleme manne byörem dorjehtæjjine sjïdtedh. Dïhte lij dan åvteste manne lim dan rovnege, smaave stuhtjetjh gåetesne vuesiehtim jïh bïjre jarkan veedtsim dorjehtim.

**–Maam tuhtjh gosse Donald Trump USA:n orre presidentine sjïdti?**

–Im rikti dam lyjhkh goh jïh lim buerebh Hillarym utnedh. Mijjieh aktem heannadimmiem utnimh aereden gosse såemiessåarhts panihke sjïdti. Manne onnevïellem beltim, Leon, jïh jeehti daelie gåalmede veartenedåara sjædta.

**–Maam kreekide lih sïjhteme årrodh?**

–Manne gujht sïjhteme sjiraffine årrodh. Dïhte mov lyjhkedskreeke orreme mænngan manne lim onne. Im rikti daejrieh man åvteste, men ajve dejtie lyjhkim. Tuhtjem mån dah lin lustes dan åvteste tjeapohke dan guhkie. Jïh manne lim aaj maahteme aeblehtskreekine årrodh, dah naa slaajperdihks vååjnoeh.

**–Guktie skuvlejaepie jåhta?**

–Naa hijven. Hævvi såemies raessie, men ij dan jïjnje goh almetjh lin belteme. Annjebodts dle hijven gåarede.

**–Maam lih sïjhteme darjodh jis ovvåajnoes fahkajih?**

–Dagke baanghkeste sualadamme jallh maam akt. Im dan bïjre dan jïjnjem ussjedamme. Manne mån jïjnjem dorjeme maam maahta darjodh gosse ovvåajnoes, men ij sïejhme.

**–Mïsse aavodh?**

–Aavodem skuvleste gåatan båetedh, gaervies årrodh leaksoejgujmie jïh tjihkedidh seerijem vuartasjidh. Dïhte lea ellen bööremes biejjine. Jïh dle aavodem hïeljese jïh jåvlide. Manne joe jåvleaajmoem åådtjeme.

**–Man guhkiem gïehtelh leaksoejgujmie?**

–Naa guhkiem. Nov gujht dehtie raejeste manne gåetide båatam ovrehte golme, jïh dagke eevre bielie gaektsie, jallh uktsie raajan. Manne måjhtelem leaksojde åvtelen nahkestem jïh gïehtjedem leaksojde gosse fahkam. Jïh numhtie mahte fierhten biejjien.

**–Mij stööremes dåeriesmoere dov aarkebiejjien?**

–Manne iktesth ussjedem mov dan jïjnjh dåeriesmoerh, men raaktan im utnieh. Maahta årrodh gosse im buektehth leaksojde. Men im leah mov naan joekoen stoerre dåeriesmoerh.

**–Mij dov lyjhkedsfaage?**

–Eengelske gïele, jïh iktesth orreme. Lyjhkem gielem soptsestidh jïh tuhtjem dïhte lea naa tjaebpies. Raaktan lyjhkem gaajhkem gieline.

**–Guktie gegkesth daelvie sjædta?**

–sïjhtem jïjnjem lopmem utnedh, juktie dæjman lij ajve slehtie jïh dagkeres. Daelie jïjnje lopme jeatjah lehkesne Nöörjesne, dovne Sørlandesne, men ij daesnie. Sïjhtem pryøvedh vielie ålkone årrodh, juktie daelie im dan jïjnjem ålkone. Tjåetskemen gaavhtan im dam sïjhth. Gosse lopme ålkone dellie sæjhta vielie ålkone årrodh, jïh dellie maahta lopmeålmam darjodh jïh plearoeh.