Noere Snåasesne

Nomme: Martin Åsvold Tømmerås

Aaltere: 13 jaepieh

Årroeminie: Nagelhus

**–Maam darjoeh gosse ih skuvlesne?**

–Volleyballem, juelkietjengkerem spïelem jïh leam voelpigujmie ektine. Men daelie gosse daelvie dellie jeenjemes volleyballe.

**–Mij mööbelidie sïjhth årrodh?**

–Manne lim sïjhteme TV årrodh, juktie dellie lim maahteme TV:m vuartasjidh abpe tïjjen. Jïh dellie im daarpesjh dåbpanidh.

**– Mij bööremes daelvine?**

–Volleyballe aalka jïh manne maahtam Bjørganen gåajkoe mïnnedh voelpigujmie. Jïh jåvle, juktie dellie vadtesh åadtjoem jïh maahtam fuelhkine tjahkasjidh jïh njaelkies beapmojne murriedidh.

**–Guktie tuhtjh noeredaltesisnie vaedtsedh Snåasen Montessoriskuvlesne?**

–Hijven, manne learoevuekiem joekoen hijven lyjhkem jïh mijjieh åadtjobe barkedh mijjen jïjtsh drïektine. Mijjen göökte boelhkh aktine guhkies eejehtimmine dej gaskem. Guktie gosse mijjieh easkah libie ålkone maehtebe maam akt hæhtadidh. Manne joekoen hijven dåehkine murredem, jïh gaajhkesh dovnesh joekoen hijven damtem.

**–Mij dov nïekedsbarkoe?**

–Nov sån proffe juelkietjengkerespïelijinie årrodh jïh Liverpoolen åvteste spïeledh. Lij joekoen luste orreme dan åvteste dïhte mov lyjhkedesporte.

**–Maam datne tuhtjh gosse Trump presidentine veeljesovvi?**

–Im raaktan dan jïjnjem dan bïjre ussjedh, vaallah Hillary lij raaktan akte joekoen kandidaate. Manne lim sïjhteme Hillaryse steemmadidh, men im raaktan vïenhth daate sæjhta mijjem dan jïjnjem tsevtsedh.

**–Man jïjnjem dov mobijlem nuhtjh?**

–Manne dam ånnetji nuhtjem sosijaale meedijidie jïh voelpigujmie soptsestem. Im dan abpe tïjjem nuhtjh, men jis edtjem maam akt gaavnehtidh jallh tjarke vïssjehtovvem.

**–Mejtie datne golme vaajtelassjh nuhtjeme?**

–Manne lim sïjhteme vaajtelidh raeffie eatnamisnie, nielkie nåhkeli jïh Hillary Clinton goh presidente USA:sne. Men jis edtjim maam akt jïjtsanne vaajtelidh dellie lim sïjhteme proffe juelkietjengkeretjïertesne spïeledh. Jïh aaj skuvlem slyöhpedh, jallh nov amma maadtem slyöhpedh.

**–Misse lih sïjhteme buerebe astoem utnedh darjodh?**

–Dagke buerebe astoem utnedh voelpigujmie jïh fuelhkine årrodh, juktie hïeljine dellie joekoen jïjnje jeatjah mij heannede. Jïh dle njaelkie orreme ånnetji buerebe astoem utnedh gåetesne.

**–Gåabph sïjhth eejehtallemasse vuelkedh?**

– Manne sïjhtem Arubesne mïnnedh, manne lim desnie gosse lim 6-7 jaepien båeries. Desnie tjaebpies gaedtieh jïh desnie lij aaj mov lyjhkederestaurante gåabph sïjhtem guessine mïnnedh vihth. Jïh dle sïjhtem surfadidh, naakede maam pryövim gosse limh Barcelonesne.

**–Guktie edtjh dov voestes millijovnem dïenesjidh?**

–Edtjem lottosne vitnedh, jïh manne gujht eevre sjallerem jïh aalkam gæljodh gosse vitnem. Im provhkh kupongh åestedh, men akten biejjien gosse tjåejjiedomtesem damtem, edtjem åestedh. Jïh dellie sïjhtem gujht vitnedh.

**–Maam tuhtjh Snåasesne fååtese?**

–Gaarsjelimmiehaallem sïjhtem. Desnie maehtebe volleyballturneradimmieh, turnhaallem jïh ovmessie jeatjah utnedh. Jïh dle sïjhtem åesiestimmiejarngem utnedh ollebe daarpesjh Stientjese vuelkedh gosse maam akt daarpesjibie. Im gujht vïenhth dïhte naan aejkien heannede.

BRENNMYRA: Noere kaarre daelvievearaldasse fahkaji.

Gie låavtegisnie orre gålkoen?

ALTERNATIV KOR TITTEL: Gie daesnie årroeji?

Snåase: Akte Snåsningen-tipsere onterdi gie lij sån låavtegem tseegkeme fylhkengeajnoen 763 lïhke duarstan jïjjen. Mijjieh olkese feerimh gïehtjedimh.

lornts eirik gifstad

[lornts@snasningen.no](mailto:lornts@snasningen.no)

– Ånnetji nåake vearelde gujht sjïdti, sygkeleturiste Espen Hjelmeland (28 jaepieh) Kvinherradistie myöti gosse fahkaji vïjhte centimeeterh lovves lopmese jïh ebrie elmesne duarstan aereden.

Sygkeldæjja lij låavtegem tseegkeme Brennmyresne gaskevåhkoen iehkeden. Dellie ånnetji abroeji, men annje bïevledahke jïh gåaradi hijvenlaakan sygkeldidh.

–Tjoerem mån vuertedh vuejnedh guktie sjædta biejjie doekoe. Dagke sygkelem jårrehtem Strindmoen campingasse daan biejjien, ij leah mov skaavvoe-gaengkerh, guktie ij sån gåaredh vielie sygkeldidh, Hjelmeland jeahta.

Finnmaarhke

. Snjaltjen aalkoelisnie Hjelmeland girtiem veelti Finnmaarhkese. Gosse dohkoe båateme aktem nuhtjeme sygkelem öösti 300 kråvnah åvteste jïh eelki åarjese sygkeldidh. Ovrehte vïjhte askh mænngan lij Snåasem jakseme. Gåabph edtja dan mænngan ij leah annje eajhnadovveme.

– Im rikti daejrieh. Dagke sygkeldem Oslose, jallh Haldenen gåajkoe. Im rikti eajhnadovveme, Hjelmeland jeahta.

Naemhtie sååjhti

Raaktan ajve naemhtie sååjhti dïhte låavtegem tseegki Brennmyresne, maaje lij maahteme Låartesne gusnie akt årrodh.

–Manne Sveerjesne orreme dej göökte minngemes våhkoej jïh raasten bijjelen böötim Nöörjese bijjene Lijresne. Mov leah trugah meatan, jïh raaktan ussjedim Låarten/Skæhkeren nasjonaalpaarhken tjirrh vaedtsedh Lijreste jïh våålese, men dle dan nåake vearelde sjïdti guktie eajhnadovvim jåerhkedh sygkeldidh, Hjelmeland buerkeste.

Mænngan sygkeleturistem nollelamme dehtie bïjveles åeremevoesseste akten galme aereden, Snåsningen-plaerien journaliste sygkeldæjjam ånnetji aarmoedi. Lovves låavteginie jïh sygkelinie bielelen skaavvoe-gaengkerh edtji ovrehte mïjlem vaedtsedh Strindmoen gaåjkoe.

**–Skovhtem sïjhth campingen gåajkoe?**

–Gæjhtoe faalenassen åvteste, men gosse leam sygkelefeelemisnie dle edtjem sygkeldidh, dïhte lea dïhte mij lea murreds dejnie, Hjelmeland minngemosth jeahta.

BILDETEKSTER:

Vöörhkeme: Låavtegem vuajnah? Lopmine dovne låavtegen jïh sygkelen bijjelen ij lij aelhkie jerkiesijjiem vueptiestidh ålkoebealan guvvesne. Gaajhkh guvvieh: Lornts Eirik Gifstad

Lopme: Duarstan aereden sygkeleturiste Espen Hjelmeland fahkaji vïjhte centimeeterh lopmese, jïh lij guhkede giesien tsiehkeste Brennmyresne.

Vearelde: Sygkeleturiste Espen Hjelmeland meehti vihtiestidh ij lij dan joekoen hijven sygkeletsiehkie duarstan aeredsbiejjien.

Tjeahpoevuasahtalleme: Halldis Sagmo vuasahtallemem rïhpesti Garveriesne.

Sagmon guvvieh lin lyjhkedihks

VIOSEN: Snåasen tjeahpoesiebrie lyjhkoe Halldis Sagmon vuasahtallemem voenese åadtjodh.

birger Ringseth

[birger@snasningen.no](mailto:birger@snasningen.no)

Laavadahken lij eevre dïeves Garveriesne gosse Halldis Sagmon måaladamme guvvieh vïedtjide feegrin Garveriesne. Tjiehpiedæjjah Snåasen tjeahpoesiebresne aavoedin vuejnedh guktie almetjh sïjhtin guvvide dåastodh Viosesne, men dah lin joekoen madtjeles joe dan voestes tæjmoen mænngan.

–Mijjieh aavoedimh vuejnedh mejtie almetjh bøøtin, men jïjnjh almetjh båetieminie jïh doekeme hijvenlaakan jåhta, åvtehke Inga Sørhøy tjeahpoesiebresne mojjehte.

Dïhte tuhtji prïhtjhgåetie Garveriet lij akte joekoen sjiehteles sijjie Sagmoen guvvide.

–Guvvieh, daej klaeriejgujmie jïh motijvigujmie, joekoen hijvenlaakan daesnie sjiehtieh. Daate sijjie joekoen hijvenlaakan sjeahta tjeahpoevuasahtallemasse, Sørhøy jeahta.

Hijven doeki

Halldis Sagmo lea sïemes. Dïhte tuhtjie daesnie ij leah dan striengkies aajmoe goh tjïelke gallerijine. Daesnie almetjh maehtieh tjaangestidh, prïhtjegem jovkedh jïh vuejnedh bielelen damtedh dah tjuerieh maam åestedh, dïhte tjïerteste.

Læjhkan govhte guvvieh lin doekelgamme dan voestes tæjmoen mænngan.

–Mijjieh göökte stoerre måaladamme guvvieh jïh njieljie fototrygkh (Gicleé) doekeme. Almetjh daejtie lyjhkoeh. Daesnie guvvieh hijven tjoevkesem åadtjoeh jïh lissine joekoen murreds daesnie, jïh gosse åådtje prïhtjegem åestedh dellie joekoen murreds sjædta, Noril Håpnes jeahta mij kåanstesiebrien ekonomijem stuvrie.

– Daate akte stoerre læhkoe sjïdti, Halldis Sagmo mojjehte.

Tjiehpiedæjja Overhalleste Skorovassesne årroeminie. Desnie gallerijem jïh atelijerem åtna, jïh aaj aktem atelijerem Skierdesne åtna. Lissine jïjtse tjeahpose dïhte måaladimmiekuvsjh öörnede Skorovassesne, akte kuvsje mesnie jïjnjh almetjh Snåaseste leah meatan orreme.

–Daelie daate akte orre sijjie, jïh uvtemes leam daesnie juktie bïeljelidh jïh vuesiehtidh maam åtnam. Guvvieh hijvenlaakan sjiehtieh daennie byjresisnie. Garveriet akte gulliegierkie mij hijvenlaakan sjeahta goh gallerije. Jïh Anne-Britt hov aaj daajra guktie edtja dam darjodh, Sagmo jeahta.

Vuasta jïh galtenåvserh

Siv Beate Eggen sïeterevuastam doeki, akte ov-pasteuriseradamme veelkes vuasta, mij seamma varke nåhkeli goh baahkes sïeterevoeje.

–Mov lij meatan akte stoerre kåarje jïh leam gaajhkem doekeme, Eggen mojjehte mij aaj meatan utni sov vielie åehpies salaatevuastam Eggen-sïeteristie.

Truls Eggen aaj jïjnjh dejstie sov galtenåvsarijstie doeki. Såekiegalth gusnie nåvsereååredæjjah byjresevieteseles faerpine måaladamme lin lyjhkedihks.

–

  Jis dejstie vïssjehtåvva maahta ajve dejtie vuabnan sleengkedh, dellie dah hijvenlaakan baahkedieh, Eggen njyjjehtalla, mij aktem åasam veeljeme galtenåvserefuelhkide mij lij sagke lihtiesåbpoe goh Sagmon måaladamme guvvieh.

BILDETEKSTER:

LEDTIEH: Ledtieh, maaje jïjnjh dejstie, maahta gelline dejstie Halldis Sagmon guvvijste vuejnedh. Daate rovnege dan åvteste ij sïjhth doehtedidh jallh lïhkebisnie årrodh tjïelke ledtieh. – Jïh lissine geellebe lea vijrije, föörhkede. Guvvie: Birger Ringseth

STOERRE: Snåase-tjiehpiedæjjah (g.b.) Berit Irene Smestad, Noril Håpnes, Clara Beisvåg jïh Inga Sørhøy tuhtjin lij joekoen hijven rïhpestimmine tjeahpoevuasahtallemistie Halldis Sagmo’ine (gaskoeh) Garveriesne laavadahken. Guvvie: Birger Ringseth

Hijvenlaakan dååsteme. Jallan akte stovle lij gåaroes dej voestes tæjmoej gosse tjeahpoevuasahtallemem rïhpestin Garveriesne laavadahken. Guvvie: Birger Ringseth

ORRE ÅSSJALDAHKH: Halldis Sagmoe maaje veaksehks klaerieh sov måaladamme guvvine nuhtjie, goh daate mij nommem “Nye tanker” (Orre åssjaldahkh) åådtjeme. Guvvie: Birger Ringseth

LADTETJE: Halldis Sagmo ij buektehth doehtedidh jallh lïhkebisnie årrodh ledtide, men maaje dejtie sov tjeahposne nuhtjie. Daate guvvie aaj nommem “Liten fugel!” (Ladtetje) åådtjeme.