UNG I SNÅSA:

Jørgen Lorvik Hansen

Alder: 15 år

Bor: Finsås og Jørstad

**– Hva gjør du på fritiden?**

– Jeg møter venner og gjør ellers ikke så mye spesielt.

**– Hva synes du mangler på Snåsa?**

– Kanskje mer kollektivtransport. Det er for eksempel ganske store avstander fra Snåsa og ut til Steinkjer. Det kunne også ha vært bedre veier noen steder.

**– Hvordan ville du brukt tre ønsker?**

– Fred i verden, at alle kan ha det bra og at Obama kunne fortsatt som president. Hvis jeg skal komme med tre skikkelig egoistiske ønsker blir det å ha uendelig med penger, overmenneskelige evner og et lykkelig liv.

**– Hvor ser du deg selv om ti år?**

– Jeg er usikker på fremtida mi og vet ikke helt hva jeg kommer til å gjøre. Vi kan si at jeg har en katt og er på jordomseiling.

**– Hva ville du gjort med et friår?**

– Reist til USA kanskje. Det høres ut som et spennende sted å dra, og jeg har bare vært i Norden tidligere. Jeg vet ikke helt hvilken del jeg ville dratt til, men det hadde vært gøy å dra dit for å oppleve landet og se hvordan de lever.

**– Hvordan er det å være MOT-elev?**

– Jeg synes det er fint og veldig gøy. Folk vet at MOT-elevene er noen de kan stole på om man ikke har det bra. Jeg føler også at jeg blir sett opp til. Det blir dumt om kommunen skal kutte ned på et tiltak som er så bra for ungdommen, for jeg mener at det hjelper.

**– Hva skal du gå på videregående?**

– Jeg har tenkt å gå media og kommunikasjon i Steinkjer. Det virker som en kreativ og morsom måte til å få studiepoeng. Dessuten har man mange muligheter videre.

**– Hvilke tre ting ville du tatt med deg til en øde øy?**

– Da hadde jeg tatt med meg noen kyr til å melke og spise. Eller så kan de få kalver da. Og så, om det hadde vært mulig å dyrke der, ville jeg tatt med meg poteter. Det siste ville ha vært en satellittelefon eller noe liknende.

**– Hvem ville du vært for en dag?**

– Jeg kunne ha vært Donald Trump. Ikke fordi jeg synes han er så innmari kul, men for å prøve presidentrollen og oppleve livet i det hvite hus.

**– Hvilket dyr ville du ha vært?**

– Da ville jeg ha vært en katt. De ligger og slapper av hele dagen, er kosete, spiser mat og er våken om natten. Det ville vært gøy å se ting fra deres perspektiv, siden de er så små. Jeg hadde ikke trengt å spise mus da.

**– Hva er det beste som skjer i løpet av et år?**

– Det er enten julen eller bursdagen. Det blir kanskje julen. Da får man ferie, som man kan bruke sammen med familien, og bytte gaver med folk. Jula er for alle. Man trenger ikke være kristen for å feire den.

------------------------------------------------------------------------------------------------------------------------------------------------------------------------------------------------------------------------------------------------

Jul: Skapte førjulsstemning med nissetog og juletretenning.

Nissene trosset regnet

Snåsa: Selv om nissetoget ikke var like fyldig som i fjor, var det innholdsrikt og skapte  god  julestemning i  sentrum.

lornts eirik gifstad

[lornts@snasningen.no](mailto:lornts@snasningen.no)

Plussgrader og høljregn er ikke akkurat oppskriften på julestemning, og været må nok ta en del av skylden for at årets nissetog ikke ble fullt så folksomt som i fjor.

Likevel var det en god del nisser som stilte opp og deltok i det som må kunne kalles et rikt variert nissetog. Alt fra reinsdyr og hest, til traktor og brannbil var å finne i årets opptog.

Tog

Ved NTE-bygget dirigerte sjefsnisse Rolf Aagård alle nissene inn på rad og rekke i toget, før de la ut på marsjen ned mot Torget. Langs ruten var det opplyst med fakkelbokser, noe som etter sigende var en vanskelig oppgave å få på plass.

– Vi er nok bedre til å sette opp blomster enn til å tenne slike fakler. Regnet gjør at faklene slokker nesten like fort som vi får tent de, fortalte Rigmor Jørstad, som sammen med en del andre medlemmer i hagelaget hadde fått oppgaven å tenne fakkelbokser langs ruta til nissetoget.

Flott

Men levende lys ble det, og til tross for regn og bar asfalt ble det julestemning da nissene kom vandrende nedover sentrumsgaten. Vel fremme på Torget var det duket for både sang og juletretenning, og når lysene ble slått på fikk både små og store nisser se det som antakeligvis er den flotteste julegrana vi har hatt på Snåsa sentrum på mange år.

Nissepremie

Som arrangørene hadde utlovet i forkant av nissetoget vanket det en stor premie til det beste nisselaget. En hemmelig jury gikk rundt og vurderte de mange nissene undervegs, og så på både kreativitet og stemning hos deltakerne.

– Juryen har plukket ut et lag med smånisser fra andreklassen, som hang i tauet og dro brannbilen ned til torget, sa Marit Småli som fikk æren av å annonsere vinnerne.

Andreklassingene stormet opp på scenen og jublet over premien som sikkert kommer godt med i klassekassen.

**– Hva skal dere gjøre med premien?**

– Ja, det var det. Det er det som er det store spørsmålet, svarte smånissene som var rimelig overveldet over å ha vunnet premien for beste nisselag.

Bildetekster:

Juletre: Det ble lys på juletreet til glede for både små og store nisser.

Nissepakker: Nissene kom med pakker til både små og store barn.

Blid nisse: Smørblid nisse, Kjell Gunnar Selliås, luftet juletreet i nissetoget.

Organisatornisse: Rolf Aagård tok rollen som organisatornisse og dirigerte alle smånissene på riktig plass i toget.

Vinnernisser: Smånissene i andreklasse fra Snåsa skole ble plukket ut som togets beste nisselag, og vant en premie på 5000 kroner.