VOELEGEDARJOME: Bigkeme aalkeme Granadeavesne.

Voelegedarjome-

gåetiem bigkie

SNÅASE: Thor Riseth lea soejkesjidie ånnetji jeatjahtahteme jïh daelie gåetiem tseegkie hijven nuepiejgujmie voelegem darjodh.

birger ringseth

[birger@snasningen.no](mailto:birger@snasningen.no)

Joe mænngan fievsie buelieli suehpeden dæjman Thor Riseth eelki ussjedidh gåetiem tseegkedh voelegedarjoemasse hïejmegaertienisnie Granadeavesne. Seamma giesien Sverre Bakken aktem gåetiem guvviedi gusnie dovne voelegedarjomesijjie jïh sïelskesavka. Risethen bobpelden nïekedasse lij faamoebaakoe Beer, bed & breakfast/ voelege, seangkoe & aeredsbeapmoe. Men daate prosjekte krïevenassigujmie, jïh aktine åasine mij mahte goh spaajhte båavsaji Riseth gaavnehti bööremes boehtelenjaelmiem jarkedh jïh aelkedh jeatjahlaakan ussjedidh.

–Guektiengïerth dan dovres sjïdti goh manne vïenhtim. Dan jïjnjh krïevenassh sjïdti, vuesiehtimmien gaavhtan akte öörnege voelegedarjomegåatan mij praedtiem jïjtsistie jamhkele. Manne sïjhtem dovne gåetiem utnedh gusnie akte sjïere sijjie voelegem darjodh jïh nuepiejgujmie sïelskem jïh jïjjedimmieh utnedh. Ajve ånnetji jeatjah vuekie sjædta, dïhte eadtjohke voelegedarjoje jeahta.

Sïelske

Daan gïjren gaertenekonserte öörnedi baantine Hot Club de Norvège praedtiesijjesne, gusnie hïejmedorjeme voelegem gåassoehti. Dej gelliej guessiej jïh aajmoen gaavhtan dle sæjhta vielie destie darjodh, jïh dan jïjnjem guktie dam gåetiem tsavtsa maam edtja bigkedh daelie.

Jeanoen vööste gåetie edtja aktem stoerre daelviehaakenem utnedh mij lea 36 kvadraatemeeterh stoerre.

–Göökte mårhtjoeh oksh daelviehaakenen gietjesne. Ålkoelisnie ussjedim kraesieveellem utnedh, guktie maahtam låavthgåetiem tseegkedh jïh tjuetie kvadraatemeeterh vielie åadtjodh gosse sïelske, konserth jïh plearoeh giesieboelhken.

Gåetie bigkesåvva dïmperistie. Dïhte joe dïmperidie åådtjeme Veelkesrusslaanteste. Edtja movrem darjodh dan varke vearelde dam luhpede.

Daelie almetjh ohtsedeminie mah maehtieh meatan årrodh aajhterinie årrodh Grana voelegedarjomesijjesne mij edtja dalhketjh utnedh aaj dejtie mah joekoen njaelkies voelegem sijhtieh.

– Gaajhkesh maehtieh aksjovnæærine sjïdtedh. Kapitaaledaerpiesvoete lea gaskem 200 000 jïh 250 000 kråvnah dej dalhketji åvteste voelegedarjomasse. Akte orre voelegedarjomesijjie daennie stoeredahkesne lea naa dovres guktie tuhtjem nåake jis eah jienebh maehtieh dam nuhtjedh, Riseth buerkeste.

**–Gïeh gegkesth meatan sjidtieh?**

–Manne hov aervedem jeenjesh maehtieh ïedtjem utnedh voelegem darjodh. Vuesiehtimmien gaavhtan dah mah sïeterem utnieh. Jis dah leah meatanaajhterh jïh jïjtjh voelegem darjoeh maehtieh diekie båetedh voelegem darjodh. Aktine vijriedamme tjïelten jovkesthluhpine maahta aaj voelegem doekedh jïjtsh sïeterisnie. Jïh dle maahtam dejtie viehkiehtidh jis eah tuhtjh dah voelegeprosessem haalvoeh.

**–Gåessie vïenhth gaajhke lea gaervies?**

–Dan varke gåarede. Gosse movre lea gaervies gåetie edtja bigkesovvedh jåvli åvteli. Dellie edtja voelegedarjometjiehtjelem geervehtidh dan varke gåarede, Riseth jeahta.

Hijven ïedtjen gaavhtan

Bernt Fridjof Mølnvik lea interimeståvrosne Snåasen voelegedarjometjïertesne jïh tuhtjie voelegedarjomesijjie Granadeavesne hijven govloe.

– Joekoen jïjnjh almetjh voelegem darjoeminie daelie. Im gaajhkesi bïjre daejrieh, men akte naa stoerre byjrese. Mijjen aajkoe lea dan åvteste aktem bijjiesiebriem öörnedidh gusnie maahta såemies dååjrehtimmieh juekedh.

Jis aaj aktem voelegedarjomesijjiem åtna maam maahta nuhtjedh dle dïhte eevre hijven. Vïenhtem akte maarhkede gååvnese. Maahta aaj voelegem darjodh tjöövkebïenghkesne, men nov lea hijven gåetiem jïh nuekies sijjiem utnedh. Gegkestem aaj såemies öörnedimmieh sjidtieh dan bïjre gusnie aaj maahta voenges voelegem gåassoehtidh.

–Mij daamtaj dïhte haesteme gosse voelegem tjöövkesne dorje?

– Haesteme lea vaenie sijjie jïh nåake maereles sijjie gosse edtja voelegem darjodh, raaktan gosse edtja naa jïjnjem darjodh. Jïh dle vihkeles raajnes sijjiem utnedh. Gosse aktem tjiehtjelem åtna mij lea bigkeme daan åssjelasse dellie sagke buerebe sjædta goh aktene tjeallarisnie, mielhkietjiehtjielisnie jallh saaht gusnie almetjh voelegem darjoeh, Mølnvik jeahta.

BILDETEKSTER:

GUVVIEDAMME: Sverre Bakken lea dam orre gåetiem guvviedamme maam edtja Granadeavesne tseegkedh daelie. Dennie vöölemes guvvesne maahtah daelviehaakenem vuejnedh gusnie doh mårhtjoeh oksh, mah maehtieh luvlievïedtjem rïhpestidh. Gåetien aaj akte mahte 20 kvadraatemeeterh stoerre tjiehtjele voelegedarjoemasse. Guvvie: Sverre Bakken

MOVRE: Jeanatjommesh dehtie maadthbarkoste leah dorjesovveme jïh såemies biehkieh movrese leah gaervies. Daelie Thor Riseth vuertieminie vearelde hijven sjædta guktie maahta movrem darjodh. Guvvie: Birger Ringseth.

NOERE SNÅASESNE:

Nomme: Synnøve Opheim

Aaltere: 14 jaepieh

Årromesijjie: Husa

**–Maam darjoeh gosse ih skuvlesne?**

–Rijrem jïh hierkiesportine gïehtelem dovne gåetesne jïh rijremeskuvlesne Nagelhusesne. Manne ussjedamme aelkedh gaahtjedh ånnetji ånnetji. Manne aaj lyjhkem beapmoeh jurjiehtidh.

**–Mah aerpievuekieh åtnah jåvli åvteli?**

–Ij leah mov naan sjïere jåvleaerpievuekieh, men murreds jåvlegoesem veedtjedh, jåvletjeeksah bååhkesjidh jïh gåetiem bissedh.

**–Mij bööremes Snåasesne årrodh?**

–Dïhte sån gaajhkesh mahte gaajhkesidie demtieh. Juktie jearsoesåbpoe domtoe gosse gaajhkesidie damta sov bïjre. Dellie daajra almetjh sijhtieh soptsestidh jis mij akt jïh aaj maahta almetjh gihtjedh aati bïjre.

**–Giem sïjhth årrodh aktem biejjiem?**

– Jessica Springsteen, dïhte akte åehpies rijrije. Dan leah jïjnjh tjaebpies hierkieh jïh manne sïjhtem pryøvedh rijredh goh altese. Dïhte aaj meatan orreme gelline gaskenasjovnaale gaahtjeminie mejnie manne aaj sïjhtem meatan årrodh.

**–Mij dov lyjhkedefaage?**

–Tjuara årrodh eatnemefaage jallh beapmoe jïh healsoe. Faagesne beapmoe jïh healsoe maehtebe jïjnjh njaelkies beapmoeh darjodh guktie dïhte joekoen luste jïh murreds. Eatnemefaagesne lyjhkem labesne årrodh juktie dellie maahtam dotkedh, jïh dïhte vielie eensi barkoe.

**–Maam lih sïjhteme darjodh jis edtjih ajve aktem vielie askem jieledh?**

– Manne lim sïjhteme aktem joekoen jolle hinderem hierkine njulhtjedh. Lij aaj luste orreme USA:se vuelkedh, juktie dellie lim maahteme maadtoeladtjh vaaksjodh jïh dagke ånnetji åesiestamme.

**–Maam jåvlide vaajtelh?**

–Freejumps vaajtelem. Dah leah stigbööjlah mah hijvenlaakan sjiehtieh gosse hierkine gïehtele, men dah leah naa dovres. Dah leah hijven nuhtjedh, jearsoes jïh tjaebpies jïh dah aaj gååvnesieh joekehts klaerine. Jïh dle aktem orre hierkiem sïjhtem. Zangersheide dan aarhten nomme. Im goh vïenhth manne åadtjoem, juktie dïhte ånnetji dovres.

**–Maam ussjedamme vaedtsedh jåarhkeskuvlesne?**

–Sïjhtem hierkielinjesne vaedtsedh Kråangkesne jallh Mæresne. Dan åvteste manne sïjhtem rijremebïhkedæjjine sjïdtedh jallh kreekedåaktere jallh hovslaagere. Sïjhtem dam linjam vaedtsedh dan åvteste mov ïedtje hierkiej bïjre, guktie vïenhtem daate hijvenlaakan sjeahta munnjien.

**–Mïsse aavodh?**

– Geasan aavodem juktie dellie maahtam jïjnjem rijredh jïh dle maahtam rijremejerkien luvnie mïnnedh. Maehtebe aaj hierkine laavkodh jïh dïhte joekoen luste.

**–Mij bööremes daelvine?**

– Luste lopmine, dan åvteste dellie maahta jïjnjem darjodh, goh gïerestalledh treavkajgujmie. Manne gegkestem vielie lopme båata daan jaepien goh dæjman. Jïh manne jåvlem lyjhkem dan åvteste luste jåvlen aerpievuekiejgujmie jïh vadtesigujmie.

**–Maam lih sïjhteme meatan vaeltedh akten aevries såålese?**

–Hermetihkebeapmoe juktie dellie lim maahteme guhkiem desnie jieledh, jïh naakede destie aaj njaelkie.