Nomme: Håkon Seljelid

Aaltere: 13 jaepieh

Årroeminie: Bostadlandet

**–Maam darjoeh gosse ih skuvlesne?**

–Daataspïelem spïelem, vuesiehtimmien gaavhtan Minecraft, leam voelpigujmie jïh juelkietjengkerem jïh volleybaallem spïelem.

**–Man væjkele lea jïjtjedh tellefovnem geehtedh?**

–Im dan væjkele dam darjodh. Manne dam göökth Stïentjesne gaerviehtamme. Ikth dle mov låammeste gaahtji, jïh mubpien aejkien dam aktene buertesne åajaldim. Maajetjh gaavnim gåabpegen aejkien. Manne aaj mov båeries mobijlem dasseme asfaltesne guktie abpe duekiesjeerme mårhkani.

**–Mij dov nïekedsbarkoe?**

–Youtuberinie årrodh jïh spïelevideovh jïh bloggh olkese bïejedh. Manne jïjtjene Youtubekanaalem åtnam gusnie videovh olkese bïejem gosse spïelem, men minngemes tïjjen im dan gellie videovh olkese bïejeme.

**–Maam jåvlide vaajtelh?**

–Laptopvoesse jïh orre headset.

**–Gie lih sïjhteme årrodh aktem biejjiem?**

–Im raaktan dan jïjnjem dan bïjre ussjedamme, men dagke Pewdiepie. Dïhte joekoen stoerre Youtubesne, veartenen stööremes raaktan. Manne lim sïjhteme altese PC:m goerehtidh jïh voelpide råakeme mah aaj leah youtuberh.

**–Magkeres såarhts voejkenegaagkoe lih sïjhteme årrodh?**

– Akte tråalle, juktie dah leah stoerre jïh dïhte ånnetji mavvas orreme. Dah leah veaksehke jïh maehtieh moerh jïh gierkieh hajkedh jïh baektine tsaepmedh. Manne lim sïjhteme luhkie meeterh jollehke årrodh jïh göökteluhkie meeterh gamte.

**–Maam dorjeme jis fahkeme jïh ovvåajnoes orreme?**

–Lim sïjhteme mov voelph ånnetji neerrehtamme. Dellie lim sïjhteme aath vaeltedh, aath dej bïjre haeliehtehtedh jïh dejtie åelkien nelnie ånnetji tsåelhkiestidh. Lij luste orreme vuejnedh guktie dellie dåemiedamme.

**–Man guhkiem leaksoejgujmie gïehtelh?**

–Medtie onne bielietæjmoem fierhten biejjien, jïh mahte tæjmoem gosse pryövh. Guktie im badth fer guhkiem leaksoejgujmie gïehtelh.

**–Mij stööremes dåeriesmoere dov aarkebiejjien?**

–Ij leah raaktan mij gænnah mij lea mov geajnoen uvte, men dagke lea aareh tjuedtjielidh. Manne iktesth måsnoeh aereden. Im rikti njåvtasovvh tjuedtjielidh, men sïjhtem ajve ånnetji vielie åeredh.

**–Guktie tuhtjh skuvlejaepie jåhta?**

–Daan raajan hijven jåhteme, jalhts joekoen jienebh pryövh goh maanaskuvlesne. Dïhte læjhkan hijven, tjuara ajve lohkedh. Im bikti dan jïjnjem karakteeride ussjedh.

**–Maam tjiehpiesvoetide lih sïjhteme lïeredh?**

–Manne lim sïjhteme gaajhkh gïelh veartenisnie soptsestidh. Dellie ij leah daerpies gielem lïeredh åvtelen gåabph vualka. Manne hijven murredem gïelefaagigujmie. Manne tyskegïelem åtnam jïh tuhtjem luste.

**– Mij dov jåvlen lyjhkedeaerpievuekie ?**

* Vadtesh jïh beapmoe. Vadtesh dan åvteste dejtie maahta vedtedh jïh åadtjodh almetjijstie. Men ibie provhkh dan jïjnjem darjodh jåvli åvteli, men jåvlegoesem gåatan vaeltebe. Manne jåvleaajmoem lyjhkem maam daejstie aatijste åådtje.

Kumur båata

Snåase: Histovrijetjïerten jaepietjaalege lea eevre fïerske trygkerijeste jïh lea gaervies voenen gellide histovrijeïedtjelasside haasenidh.

lornts eirik gifstad

[lornts@snasningen.no](mailto:lornts@snasningen.no)

Gellide snåasehkidie akte vihties væhta jåvle rætnoe daesnie gosse maahta Histovrijetjïerten jaepietjaalegem “Kumur” åestedh. Naemhtie aaj daan jaepien, jïh edtjebe jaehkedh histovrijetjïerten åvtehkem Olav Moe, dle dïhte 37. låhkoe Kumuristie dïeves histovrijes njaelkies bæhtijste jïh soptsesistie Snåasenvoeneste.

–Gaskem jeatjah akte soptsese gusnie tjaelije Arnt-Erik Selliås lea eevre USA:n jïh St. Olafen collegen gåajkoe vualkeme juktie Jens Rynningen gærjavåarhkoem ohtsedidh gærjagåetesne desnie. Dïhte akte soptsese mejnie joekoen jïjnje barkoe orreme. Lissine daan jaepien Kumur dïeves gelliej smaave soptsesigujmie, jïh Peter Olivarius Buggen guvvieh aaj naa luste, Moe jeahta.

Gaajhkh 300 lïhtsegh histovrijetjïertesne, mejstie 90 leah Snåasen ålkolen, jaepietjaalegem åadtjoeh.

–Mijjieh edtjebe aaj gærjam doekedh Coop Prixen oksen lïhke dovne bearjadahken jïh laavadahken, Moe soptseste.

Bildetekst:

Kumur: Daan jaepien Kumur ij lij gaervies trygkerijeste gosse guvvie vaaltasovvi, men soejkesjen mietie dïhte lea gaervies daelie jïh edtja olkese histovrijetjïerten lïhtsegidie. Ill.guvvie.

Rïhpeste registreeremasse.

Snåase: Veterinæreinstituhte registreeremasse rïhpeste goh pryövevaeltije vaaksjomeprogrammesne riepien dvergbendelmaarhkese.

Dennie gæmhpose Nöörjem råajvas hööltedh riepien dvergbendelmaarhkeste (Echinococcus multilocularis) veterinæreinstituhte vijrijh jïh bivtijh böörede pryövevaeltiejinie sjïdtedh vaaksjomeprogrammesne. Vaaksjomeprogrammen ulmie lea vihtiestidh mijjieh ibie naan E. multilocularisem utnieh Nöörjesne. Daate dorjesåvva viehkine pryövh sijse tjöönghkedh riepijste mejtie vijremeboelhken vuatjeme fierhten jaepien, jïh dellie daerpies vijrijh sijhtieh pryövide sijse tjöönghkedh mejtie Veterinæreinstihtuhte dan mænngan goerehte. Vijrijh mah sijhtieh viehkiehtidh maehtieh jïjtjemse registreeredh veterinæreinstituhten nedtesæjrojne, jïh pryövevaeltemen sjïekenisnie instituhte sæjhta vijrijh edtjieh deelledh riepien libriem, åelkiesbieljiem jallh njoektjemem lissine bajhkepryövese. Registreeremen mænngan, vijrijh sijhtieh pryövevaeltemedalhketjh åadtjodh jïh gaervies prievieskuahpah gusnie joe påastemïerhke. Barkoen åvteste 400 kråvnah åådtje fierhten riepien åvteste. Parasihtem, mij maahta laanestidh riepien jïh siejpien tjïrrh mah båateme luvlielistie, bïenjen jïh gaahtoen tjïrrh mah leah laanestamme ålkoelaantesne jallh smaave beejremekreekh mah sueleden båetieh vaaroebïjline, vueptiestin voestes aejkien Sveerjesne, aktene dajvesne nöörjen raastebielesne.

BILDETEKST:

Riepie: Veterinæreinstituhte vijrijh jïh bivtijh böörede meatan sjïdtedh goh pryövevaeltijh vaaksjomeprogrammesne riepien dvergbendelmaarhkese. Ill.guvvie.