Navn: Håkon Seljelid

Alder: 13 år

Bor: Bostadlandet

**– Hva gjør du på fritiden?**

– Jeg spiller dataspill, for eksempel Minecraft, er med venner og spiller fotball og volleyball.

**– Hvor flink er du til å passe på mobilen din?**

– Jeg er ikke så veldig flink til det. Jeg har mistet den to ganger i Steinkjer. En gang falt den ut av lommen min, og den andre gangen glemte jeg den av på et bord. Heldigvis fant jeg den igjen begge gangene. Jeg har også mistet gammelmobilen min på asfalten slik at hele bakskjermen ble ødelagt.

**– Hva er din drømmejobb?**

– Å være Youtuber og legge ut spillvideoer og vlogger. Jeg har min egen Youtube kanal der jeg legger ut videoer når jeg spiller, men i det siste har jeg ikke lagt ut så mye.

**– Hva ønsker du deg til jul?**

– Laptopsekk og et nytt headset.

**– Hvem ville du vært for en dag?**

– Jeg har ikke tenkt så mye over det, men kanskje Pewdiepie. Han er veldig stor på Youtube, verdens største faktisk. Jeg ville ha utforsket PC-en hans og møtt vennene som også er youtubere.

**– Hvilket overnaturlig vesen ville du vært?**

– Et troll, for de er store og det hadde vært tøft. De er sterke og kan kaste tre og steiner og slå i fjell. Jeg skulle vært ti meter høy og tjue meter bred.

**– Hva hadde du gjort om du våknet opp usynlig?**

– Jeg ville køddet litt med vennene mine. Da skulle jeg ha tatt saker, fått ting til å fly i rundt dem, og prikket dem på skulderen. Det hadde vært gøy å se hvordan de hadde reagert.

**– Hvor mye fritid bruker du på skolearbeid?**

– Jeg bruker omtrent en liten halvtime hver dag, og litt under en time om det er prøver. Jeg bruker altså ikke altfor mye tid på lekser.

**– Hva er det største problemet i din hverdag?**

– Det er jo egentlig ingenting som står i veien for meg på en måte, men det blir kanskje det å må stå opp tidlig. Jeg er alltid morgengretten. Det er ikke slik at jeg plages med og stå opp, men jeg vil bare sove lenger.

**– Hvordan synes du skoleåret går?**

– Det har gått fint til nå, selv om det er mange flere prøver enn på barneskolen. Det er greit, men man må jo øve. Jeg tenker ikke så mye over det med karakterer.

**– Hvilken ferdighet har du lyst til å lære deg?**

– Jeg ville snakket alle språkene i verden. Da trenger man ikke å lære seg språket før man drar et sted. Jeg trives godt med språkfagene. Selv har jeg tysk, og synes det er gøy.

**– Hva er din favorittjuletradisjon?**

* Det er gavene og maten. Gavene er fordi man kan gi og får dem av folk. Ellers bruker vi ikke å gjøre så mye før jul, men vi tar inn juletre. Jeg liker julestemninga man får av disse tingene.

Kumur kommer

Snåsa: Historielagets årsskrift er rykende fersk fra trykkeriet og klar til å spres blant bygdas mange historieinteresserte.

lornts eirik gifstad

[lornts@snasningen.no](mailto:lornts@snasningen.no)

For mange snåsninger er det et sikkert tegn på at jula er i anmarsj når Historielagets årsskrift «Kumur» er i handelen. Slik er det også i år, og skal vi tro historielagets leder Olav Moe er den 37. utgaven av «Kumur» fylt av historiske godbiter og historier fra snåsabygda.

– Det er blant annet en historie der forfatter Arnt-Erik Selliås har dradd helt til USA og St. Olafs college for å lete etter Jens Rynnings boksamling i biblioteket der. Det er en historie det ligger imponerende mye arbeid bak. I tillegg er årets «Kumur» fylt med mange små historier og tegningene til Peter Olivarius Bugge er også ganske artige, sier Moe

Årsskriften går ut til alle historielagets 300 medlemmer hvorav 90 holder til utenfor Snåsa.

– Vi skal også selge boka ved inngangen til Coop Prix både fredag og lørdag, opplyser Moe.

Bildetekst:

Kumur: Årets Kumur var ikke ferdig trykket da bildet ble tatt, men skal etter planen nå være ferdig og skal ut til historielagets medlemmer. Ill. Foto.

Åpner for registrering

Snåsa: Veterinærinstituttet åpner for registrering som prøvetaker i overvåkingsprogrammet for revens dvergbendelmark.

I kampen for å holde Norge fritt for revens dvergbendelmark (Echinococcus multilocularis), inviterer veterinærinstituttet jegere og fangstmenn til å bli prøvetakere i overvåkingsprogrammet. Målet med overvåkningsprogrammet er å dokumentere at vi ikke har forekomst av E. multilocularis på fastlandet i Norge. Dette blir gjort ved å samle inn prøver fra rødrev felt i løpet av jaktsesongen hvert år, og man er avhengig av at jegere er behjelpelige med å samle inn prøvematerialet som så undersøkes ved Veterinærinstituttet. Jegere som ønsker å bidra kan registrere seg via veterinærinstituttets nettsider, og i forbindelse med prøvetaking ønsker instituttet at det leveres inn revens lever, høyre øre eller tunge i tillegg til avføringsprøven. Etter registrering, vil man få tilsendt prøvetakingsutstyr og ferdig frankerte returkonvolutter. Arbeidet blir honorert med 400 kroner per dyr. Parasitten som kan smitte Gjennom innvandring av rødrev eller ulv østfra, gjennom hund og katt som er smittet i utlandet, eller via smågnagere som ”blindpassasjerer” med varetransporter, ble i 2011 påvist i Sverige, i et område nært norskegrensen.

BILDETEKST:

Rev: Veterinærinstituttet inviterer jegere og fangstmenn til å bli med som prøvetakere i overvåkningsprogrammet for revens dvergbendelmark. Ill. Foto.