Teatere: Snåasen Montessorin teaterevuasahtalleme

Almetjh jïh rapmerh

Snåase: Snåasen Montessoriskuvle aktem tjaebpies vuasahtallemem vuesiehti Torbjørn Egneren gærjeste ”Almetjh jïh rapmerh Kardemommestaaresne”.

lornts eirik gifstad

[lornts@snasningen.no](mailto:lornts@snasningen.no)

Minngemes gaskevåhkoen jïh duarstan 60 learohkh gaajhkijste klaassijste Snåasen Montessoriskuvlesne scenan nille böötin almetjekrirriegåetesne Bergkollesne jïh vuartasjæjjide aktem åajvoeh teateredååjresem vedtin. Daan jaepien scenahaestemen sjïekenisnie skuvlesne, mij gohtjesåvva ”Hopp i det” /”Njulhtjh amma sïjse”, skuvle lij teaterevuasahtallemem öörnedamme Egneren soptsesen bïjre ”Almetjh jïh rapmerh Kardemommestaaresne”.

–Daate akte guhkiedimmie dehtie haestiemistie ”Njulhtjh amma sïjse” maam gellien jaepien åtneme aarebi, men ibie gåessie gænnah dan stoerre scenaprosjektem tjïrrehtamme, rektovre Beate Ålmo jeahta, Snåasen Montessoriskuvlesne.

Generaalepryöve

Gaskevåhkoen aeredsbiejjien lij generaalepryöve maanagïertigujmie Snåasesne goh vuartasjæjjah. Jïh jalhts ånnetji skabroeh premijeeren åvtelen muvhti learohki luvnie scenesne, dle varke vaane sjïdtin. Dan åvteste dle sufflööre jïh scenabïhkedæjja Hilde Gunn Klevmo idtji dan jïjnjem barkoem utnieh scenabealesne. Dïhte lij joekoen madtjeles dejnie voestes tjïrrehtimmine.

–Såemies aath leah gujht hævvi generaalepryövesne, men jïjnje destie lea aath mejtie ajve mijjieh vueptiestibie, mah daejnie barkeme, Klevmo jeahta.

Jïjnje barkoe

Varke replihkh jïh hijven haarjanamme dorjehtimmie vuesiehtin daate lij akte stuhtje mejnie learohkh jïjnjem barkeme.

– Learohkh joekoen væjkele orreme. Dah jïjnjem haarjanamme juktie laavloemidie jïh replihkide buektiehtidh. Eah sån dan jïjnjem learoegærjine vuajneme dej minngemes våhkoej, men jïjnjem aaj leara gosse dagkeres teaterestuhtjem bæjjese beaja, rektovre Ålmo jeahta.   
Dïhte aaj doh mubpieh barkoedåehkesne garmerde mah viehkiehtamme teaterestuhtjem bæjjese biejedh.

–Gaajhkesh dovnesh leah viehkiehtamme dej vierhtiejgujmie mejtie utnieh, dovne eejhtegh jïh lohkehtæjjah. FAU lea vuesiehtimmien gaavhtan viehkiehtamme scenam jïh duekievïedtjide tseegkedh. Mijjieh aavrehke orreme jïh lööneme såemies kulissah jïh gaarvoeh teateretjïerteste Bagabu Ogndaelesne, dejnie libie joekoen madtjeles. Ibie nööreme gaajhkine jis limh tjoereme bigkedh jïh gåarodh gaajhkem betnien raejeste, Ålmo jeahta.

Dïeves gåetie

Dovne vuasahtallemisnie gaskevåhkoen jïh duarstan lij mahte dïeves gåetie.

–Ållesth 235 leahpah doekelgin, daate joekoen hijven jïh learohkh hijven garmerdimmiem vuartasjæjjijste åådtjeme, Ålmo jeahta. Gosse jaksoesmearan båateme daan jaepien ”Njulhtjh amma sïjse”-haestieminie dellie vååjni goh learohkh edtjin aktem naan seadtoes minngemes våhkoem utnedh skuvlesne.

–Dah leah jïjnjem barkeme jïh byöroeh amma seadtoesåbpoe biejjieh åadtjodh dej minngemes biejjiej. Minngemes byögkeles skuvlebiejjie jåvli åvteli lea duarstan goeven 22.b. Gaskevåhkoen 21.b. edtjebe jåvlegoesefeestem jïh jåvlebeapmoem utnedh gaajhkesidie maanagiertesne jïh skuvlesne juktie galhkuvem jåvli åvteli mïerhkesjidh, Ålmo minngemosth jeahta.

Bildetekster:

Aavoedimmie: Kardemommebiejjiem åajvoehlaakan aavoedin raajrojne jïh jienebi laavlomigujmie, mejtie staaren jïjtse pollisemïestere Bastian stuvri.

Gåeskie: Gåeskie Sööfe lij striengkies jïh buektiehti öörnegem åadtjodh rapmerigujmie Kasper, Jesper jïh Jonatan.

Galhkuve: Soptsese læhkoeslaakan orriji gaajhkesidie Kardemommestaaresne, jïh doh golme rapmerh barkoeh åadtjoejin goh praedtieålma, bååhkesjæjja jïh sirkusedirektööre.

Trigke: Dovne trigke jïh vuasahtalleme hijvenlaakan juhtin.

Papegööjjah: Tobias tåarnesne vadtesisnie åadtjoeji göökte papegööjjah mah soptsestin jïh aktem skoerhtjem gosse 75 jaepieh illi.

Pebperegaahkoeh: Maanagïertemaanah mah lin generaalepryövesne gaskevåhkoen aeredsbiejjien pebperegaahkoeh åadtjoejin bååhkesjæjjan luvnie vuasahtallemen mænngan.