Teater: Snåsa Montessoris teaterforestilling.

Folk og røvere

Snåsa: Snåsa Montessoriskole hoppet i det med en flott forestilling av Torbjørn Egners «Folk og røvere i Kardemomme by».

lornts eirik gifstad

[lornts@snasningen.no](mailto:lornts@snasningen.no)

Sist onsdag og torsdag troppet 60 elever fra alle klassetrinn ved Snåsa Montessori opp på scenen i forsamlingshuset Bergkollen og ga publikum en flott teateropplevelse.

I anledning årets sceneutfordring ved skolen, som blir kalt «Hopp i det», hadde skolen satt opp teaterforestillingen om Egners fortelling «Folk og røvere i Kardemomme by»

– Det er en videreføring av «Hopp i det» som vi har hatt mange år før, men vi har aldri før gjennomført et så stort sceneprosjekt, sier rektor Beate Ålmo ved Snåsa Montessoriskole.

Generalprøve

Onsdag formiddag var det generalprøve med barnehagene i Snåsa som tilskuere. Og selv om premierenervene var til stede hos en del av elevene på scenen, ble de raskt varme i trøya. Det ble dermed lite for sufflør og regissør Hilde Gunn Klevmo å gjøre ved scenekanten. Hun var godt fornøyd med første gjennomkjøring.

– Litt småtterier er det selvsagt på en generalprøve, men mye av det er ting bare vi som har jobbet med det legger merke til, sier Klevmo.

Mye jobb

Raske replikker og godt innøvd skuespill viste at dette var et stykke elevene hadde jobbet mye med.

– Elevene har vært veldig flinke. De har lagt ned mye arbeid i å få øvd inn sanger og replikker. De har nok ikke sett så mye i skolebøkene de siste ukene, men det er også mye lærdom i å sette opp et slikt teaterstykke, sier rektor Ålmo.

Hun roser også resten av mannskapet som har vært med å sette opp teaterstykket.

– Alle har bidratt med de ressursene de har, både foreldre og lærere. FAU har for eksempel stilt opp og bidratt med å bygge scene og rigge kulisser. Vi har vært heldige å låne en god del kulisser og kostymer fra teaterlaget Bagabu i Ogndal, det er vi veldig godt fornøyd med. Vi hadde nok ikke blitt ferdig i tide om vi skulle bygget og sydd alt fra bunnen av, sier Ålmo.

Fullt hus

Både kveldsforestillingen onsdag og torsdag gikk for tilnærmet fulle hus.

– Totalt ble det solgt 235 billetter, det er vi veldig bra og elevene fått meget god respons fra publikum, sier Ålmo

Vel i mål med årets «Hopp i det» var det mye som tydet på at elevene gikk en relativt rolig siste skoleuke i møte.

– De har jobbet mye og fortjener at det blir litt roligere de siste dagene. Siste offisielle skoledag før jul er Torsdag 22. desember. Onsdag 21. skal vi ha juletrefest og julemat for alle ved barnehagen og skolen for å markere slutten før jul, avslutter Ålmo.

Bildetekster:

Feiring: Kardemommedagen ble behørig feiret med opptog og flere sanger, alt i regi av byens egen politimester Bastian.

Tante: Tante Sofie var streng og ordnet opp med røverne Kasper, Jesper og Jonatan.

Slutt: Historien fikk naturlig nok en lykkelig slutt for alle i Kardemomme by, og de tre røverne fikk seg jobb som brannmann, baker og sirkusdirektør.

Trikk: Både trikken og forestillingen gikk på skinner.

Papegøyer: Tobias i tårnet fikk to snakkende papegøyer og en hundevalp i gave på 75-årsdagen sin.

Pepperkaker: Barnehagebarna som var på generalprøven onsdag formiddag ble påspandert pepperkaker hos bakeren etter endt forestilling.