Noere Snåasesne

Annika Berg

15 jaepieh

Sagbakken

**–Maam darjoeh gosse ih skuvlesne?**

–Juelkietjengkeren jïh volleybaallem spïelem, åaram ånnetji, sjokolaadem byöpmedem jïh leam voelpigujmie. jïh dle tjoerem aaj leaksoeh darjodh.

**–Guktie tuhtjh 10. klaassesne vaedtsedh?**

–Tuhtjem eevre hijven. Men naa rovnege stööremes årrodh skuvlesne, jïh dle ånnetji geervebe goh aarebi. Aaj boelhkh gusnie joekoen jïjnjem utnebe darjodh jïh gaajhkesh raessesne.

**–Maam ussjedh jåarhkeskuvlesne vaedtsedh?**

–Raaktan daelie sïjhtem Meedija jïh kommunikasjovnem vaedtsedh Stïentjesne. Dellie dovne dam studijemaahtoem åadtjoem maam daarpesjem juktie vielie lohkedh, jïh dle åadtjoem maam akt jeatjebem darjodh aarkebiejjien. Manne lyjhkem daatine jïh plearoejgujmie gïehtelidh, guktie vïenhtem dïhte hijven sjeahta munnjien.

**–Maam superfaamojde lih sïjhteme utnedh?**

–Lim sïjhteme ovvåajnoes årrodh, juktie dellie lim maahteme sjelhkiedidh jïh almetjh beltedh. Manne lim sïjhteme gåetide almetjidie vuelkedh, pianovesne tjoejehtamme jallh aath serteme guktie dah eah maam gænnah guarkeme. Jïh dle manne lim maahteme ovmessie aath eevre namhtah darjodh. Lij aaj luste orreme FBI-sïektedæjjine årrodh, dellie lim maahteme namhtah haeliehtidh dohkoe gusnie doh skaajhvoeh almetjh leah.

**–Mïsse tellefovnesne jeenjemes tïjjem tuhtjh?**

–Nuhtjem Snapchatem joekoen jïjnjem. Naemhtie manne almetjigujmie govlesadtem mah guhkene årroeh, sijjeste prieviem seedtedh. Jïh manne aaj joekehtslaakan sjelhkedem tellefovnesne, goh spealadidh, guktie manne lim raaktan maahteme iPodem utnedh.

**-Maam lih sïjhteme darjodh jis aktem millijovnem kråvnah åtneme?**

–Voestegh aktem tjeehpes Teslam åasteme, jalhts im maehtieh vuejedh ennje. Jïh dle karaokesjåavkem åasteme. Dïhte edtja dovne sjåavkem jïh aktem stoerre laavkomelihtiem utnedh, mahte goh akte onne bassenge. Edtja diskotjoevkesem, mikrofovnem, høyttaalerh jïh tv:m utnedh laavlometeekstigujmie. Edtja høyttaalerh utnedh tjarke tjoejine, guktie gaajhkesh gåetesne maehtieh govledh man væjkele manne leam laavlodh. Jis beetnegh aajmene dan mænngan edtjem dejtie jïjtje utniehtidh.

**– Magkeres barkoe vïenhth dutnjien nåake sjeahta?**

–Akte barkoe gusnie seadtoes tjahkesjem abpe biejjiem kontovresne im vïenhth munnjien sjeahta, dan åvteste mov dan jïjnje energije abpe tïjjen. Manne mov uvte barkoevoelph vuajnam goh dagkerh måsnoeh gærjagåetiebarkijh maanafilmine. Mah joekoen måsnoeh sjidtieh munnjien, dan åvteste im buektehth seadtoelaakan tjahkasjidh. Vïenhtem manne barkoem daarpesjem mij lea ånnetji jeereldihkie, jis edtjem murriedidh.

**–Mij akte eevre hijven eejehtallemetuvre?**

–Akte eevre hijven eejehtallemetuvre munnjien lea fealadidh sijjeste sæjjan dovne staare- jïh gaedtiejieliedisnie. Sïjhtem tjaebpies gaedtieh utnedh jïh jïjnje biejjh-guakoe, men tjuara aaj liehties årrodh desnie åestedh jïh tjastem byöpmedidh. Jïh dle tjuara hævvi årrodh jïjnjh tjaebpies baernieh desnie mejtie maahtam vuartasjidh. Sïjhtem fealadidh hijven voelpigujmie, akten sæjjan gusnie maahtam ovmessie vuejnedh jïh dååjredh.

**–Misse krååvvedh?**

–Leam veeljesovveme meatan årrodh spïeledh Trööndelagen J17 tjïertesne daan boelhken NM:sne, tsïengelen. Jïh manne dovne krååvvedem jïh leam gaajh gieltegs. Manne aaj ånnetji krååvvedem jåarhkeskuvlesne aelkedh mubpien jaepien, dan åvteste dïhte dan orre, jïh joekoen geerve daejredh mij lea reaktoe veeljeme munnjien.